Temă - sesiune I (Textul liric; propoziția subordonată predicativă)

(46p) I. Citește cu atenție textul de mai jos, apoi rezolvă cerințele date:

Azi am văzut, înfiripată, fiinţa ploii mlădioase:
Avea o haină cenuşie şi foşnitoare de mătase.

Purta pe umeri mii de lanţuri subţiri, până la brâu,
Dar le zvârlea pe rând, în treacăt, pe apa turbure din râu.

Şi de inele fără număr îi erau mâinile-ncărcate,
Şi le scotea, pe fiecare, şi le zvârlea pe lac, pe toate.

Lângă răzoare, prin grădină, trecea foşnind de-atâtea ori!
Şi răsturna cu poala rochii, pe brazdă, proaspetele flori.[...]

Dar ploaia cea strălucitoare, pe umăru-i, ca un urcior,
Întunecat şi plin de apă, purta neistovitul nor.

Şi-n toate inimile noastre, pe rând, trecând ca un paharnic,
Turna ca-n cupe fără număr, dintr-însul, plânsul cel zadarnic.
(Alice Călugăru, Ploaia)

a) Transcrie, din text, un epitet, o comparație, o personificare, o metaforă, o aliterație. (10p)
b) Argumentează, în 50-70 de cuvinte, prezența unui mod de expunere în text. (6p)
c) Identifică, două mărci lexico-gramaticale ale eului liric. (6p)
d) Explică semnificația imaginii vizuale din strofa a treia. (6p)
e) Argumentează, într-o compunere de cel puțin 200 de cuvinte, că fragmentul citat din poezia Ploaia de Alice Călugăru aparține genului liric. 
În compunerea ta trebuie:
· Să numești două trăsături ale textului liric;
· Să formulezi două argumente, valorificând textul dat;
· Să respecți tipul de text și cerința formulată;
· Să respecți precizarea referitoare la numărul de cuvinte. 

(15p) II. Identifică propozițiile subordonate predicative din frazele următoare:
a) Propunerea lor era să ne întâlnim în parc și să mergem împreună la film.
b) Se pare că dorința lui este să nu renunțe la activitățile preferate. 
[bookmark: _GoBack]c) După absolvire, a ajuns ce a visat și este foarte mulțumită. 

(15p) III. Construiește câte o frază în care să existe o propoziție subordonată predicativă introdusă prin:
a) adverbul relativ când;
b) conjuncția subordonatoare să;
c) adjectivul pronominal relativ ce.

Se acordă 10 puncte oficiu; 14 puncte redactare
